Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 3 Pv 656/10/1101	Bratislava I, 31.7.2012
EEČ : 2-8-44-2012

U Z N E S E N I E

Trestná vec:	obvinená XXXXX 
Trestný čin:	poškodzovanie cudzích práv podľa § 209 odsek 1 písmeno a Trestného zákona číslo 140/1961 Zbierky zákonov v znení zákona číslo 457/2003 Zbierky zákonov

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno a Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
24.02.2004 v Bratislave na Krížnej ulici číslo 52, v notárskej kancelárii XXXXX vystupujúc v mene XXXXX predložila občiansky preukaz na meno XXXXX a následne podpísala listiny týkajúce sa Zmluvy o prevode obchodného podielu v spoločnosti XXXXX a Zakladateľskú listinu ako aj dodatky potrebné k zmene pomerov v uvedenej spoločnosti, na základe čoho boli vykonané zmeny v obchodnom registri a v Zbierke listín obchodného registra Okresného súdu Bratislava I, Záhradnícka ulica číslo 10, čím takto svojim konaním spôsobila poškodenej XXXXX vážnu ujmu na jej právach znemožnením jej vykonávať funkciu konateľky v uvedenej spoločnosti, 
lebo je nepochybné, že sa nestal skutok, pre ktorý sa vedie trestné stíhanie
Odôvodnenie:
Poverený príslušník PZ vtedajšieho Oddelenia skráteného vyšetrovania XXXXX - východ, Úradu justičnej a kriminálnej polície Okresného riaditeľstva Policajného zboru v Bratislave I uznesením číslo konania ORP-1784/1-OSV-B1-2010 z 17.08.2010 podľa § 199 odsek 1 Trestného poriadku začal trestné stíhanie vo veci trestného činu poškodzovanie cudzích práv podľa § 209 odsek 1 písmeno a) Trestného zákona účinného v čase spáchania skutku. Následne vo veci konajúci poverený príslušník PZ dňom 24.11.2010 postupom podľa § 206 odsek 1 Trestného poriadku vzniesol obvinenie XXXXX za trestný čin poškodzovanie cudzích práv podľa § 209 odsek 1 písmeno a) Trestného zákona účinného v čase spáchania skutku na tom skutkovom základe, že 24.02.2004 v Bratislave na Krížnej ulici číslo 52, v notárskej kancelárii XXXXX vystupujúc v mene XXXXX predložila občiansky preukaz na meno XXXXX a následne podpísala listiny týkajúce sa Zmluvy o prevode obchodného podielu v spoločnosti XXXXX a Zakladateľskú listinu ako aj dodatky potrebné k zmene pomerov v uvedenej spoločnosti, na základe čoho boli vykonané zmeny v obchodnom registri a v Zbierke listín obchodného registra Okresného súdu Bratislava I, Záhradnícka ulica číslo 10, čím takto svojim konaním spôsobila poškodenej XXXXX vážnu ujmu na jej právach znemožnením jej vykonávať funkciu konateľky v uvedenej spoločnosti. 

V rámci uskutočneného vyšetrovania boli k veci vypočutí obvinená XXXXX, poškodená XXXXX, v procesnom postavení svedkov XXXXX, XXXXX, XXXXX a XXXXX. Do vyšetrovacieho spisu boli ďalej zadokumentované zápisnica o rekognícii osoby s fotodokumentáciou ako aj množstvo listinných dôkazov najmä  Zmluva o prevode obchodného podielu zo dňa 24.02.2004, podpisový vzor, plnomocenstvo, Listina prítomných spoločníkov z rokovania Valného zhromaždenia zo dňa 24.02.2004, Dodatok k Zakladateľskej listine, Čestné prehlásenie, Úplné znenie Spoločenskej zmluvy ku dňu 23.02.2004, výpisy z registra trestov, Zápisnica a uznesenie Valného zhromaždenia spoločnosti, Návrh na zápis zmeny zapísaných údajov o spoločnosti s ručením obmedzeným do obchodného registra  zo dňa 24.02.2004 a výpisy z obchodného registra.

 Vzhľadom na výpoveď obvinenej XXXXX, ktorá spáchanie predmetného skutku popierala, tvrdiac, že uvedené listiny nikdy nepodpisovala, za účelom preverenia jej obhajobného tvrdenia, bola do konania pribratá XXXXX, znalkyňa z odboru Písmoznalectvo, odvetvia Ručné písmo, (identifikácia pisateľa) ktorá v závere svojho písomne podaného znaleckého posudku skonštatovala, že sporné písomnosti a to Plnomocenstvo podpísané klientom XXXXX XXXXX na splnomocnenie XXXXX zo dňa 24.02.2004, Zmluvu o prevode obchodného podielu spoločnosti XXXXX zo dňa 24.02.2004Podpisový vzor XXXXX zo dňa 24.02.2004, Listinu prítomných spoločníkov spoločnosti XXXXX zo dňa 24.02.2004, Dodatok k zakladateľskej listine zo dňa 24.02.2004, Čestné prehlásenie XXXXX zo dňa 24.02.2004, Úplne znenie spoločenskej zmluvy vyhotovenej na základe Zakladateľskej listiny zo dňa 24.02.2004, Žiadosti o výpis z registra trestov XXXXX zo dňa 11.02.2004, Zápisnice a uznesenia valného zhromaždenia spoločnosti XXXXX zo dňa 24.02.2004, Listiny prítomných spoločníkov zo dňa 24.02.2004, Návrh na zápis zmeny zapísaných údajov o spoločnosti do obchodného registra zo dňa 24.02.2004 podpísala vo všetkých prípadoch XXXXX.

	Následne realizujúci vyšetrovateľ PZ predložil spisový materiál na Okresnú prokuratúru Bratislava I s návrhom na zastavenie trestného stíhania podľa § 215 odsek 1 písmeno a) Trestného poriadku, pretože je nepochybné, že sa nestal skutok, pre ktorý sa vedie trestne stíhanie.

	Preskúmala som na vec sa vzťahujúci spisový materiál, predložený vyšetrovateľom PZ a zistila som, že trestné stíhanie proti obvinenej XXXXX za trestný čin poškodzovanie cudzích práv podľa § 209 odsek 1 písmeno a) Trestného zákona účinného v čase spáchania skutku na skutkovom základe uvedenom vo výrokovej časti tohto uznesenia, je skutočne namieste zastaviť podľa § 215 odsek 1 písmeno a) Trestného poriadku, pretože je nepochybné, že sa nestal skutok, pre ktorý sa vedie trestne stíhanie.

	Podľa § 215 odsek 1 písmeno a) Trestného poriadku prokurátor zastaví trestné stíhanie, ak je nepochybné, že sa nestal skutok, pre ktorý sa vedie trestné stíhanie.

	S poukazom na skutočnosti, najmä na zadokumentovaný znalecký posudok, je nepochybné, že obvinená svojim konaním v konečnom dôsledku nepoškodila XXXXX na jej právach na základe vykonaných zmien v obchodnom registri a teda, že skutok, za ktorý sa trestné stíhanie vedie, sa nestal, rozhodla som tak, ako je uvedené vo výrokovej časti tohto uznesenia a trestné stíhanie proti obvinenej XXXXX za trestný čin poškodzovanie cudzích práv podľa § 209 odsek 1 písmeno a) Trestného zákona účinného v čase spáchania skutku som podľa § 215 odsek 1 písmeno a) Trestného poriadku zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miriam Jakabovičová
prokurátorka